CELEX: 32011R0315
Language: mt
Date: 2011-03-30 00:00:00
Title: Regolament tal-Kummissjoni (UE) Nru 315/2011 tat- 30 ta' Marzu 2011 dwar il-klassifikazzjoni ta’ ċerti prodotti fin-Nomenklatura Magħquda

1.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 86/59
            
         REGOLAMENT TAL-KUMMISSJONI (UE) Nru 315/2011
   tat-30 ta' Marzu 2011
   dwar il-klassifikazzjoni ta’ ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (1), u b’mod partikolari l-Artikolu 9(1)(a) tiegħu,
   Billi:
   
               (1)
            
            
               Sabiex tiġi żgurata applikazzjoni uniformi tan-Nomenklatura Magħquda mehmuża mar-Regolament (KEE) Nru 2658/87, huwa neċessarju li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta’ dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kwalunkwe nomenklatura oħra li hija bbażata, parzjalment jew kollha kemm hi fuqha jew li żżid kwalunkwe subdiviżjoni magħha u li hija stabbilita minn dispożizzjonijiet speċifiċi tal-Unjoni, bil-għan tal-applikazzjoni ta’ tariffi u miżuri oħra relatati mal-kummerċ tal-prodotti.
            
         
               (3)
            
            
               Skont dawk ir-regoli ġenerali, il-prodotti msemmija fil-kolonna (1) tat-tabella stipulata fl-Anness għandhom jiġu kklassifikati taħt il-kodiċi NM indikata fil-kolonna (2), minħabba r-raġunijiet stabbiliti fil-kolonna (3) ta’ dik it-tabella.
            
         
               (4)
            
            
               Huwa xieraq li jkun stipulat li informazzjoni tariffarja vinkolanti u li nħarġet mill-awtoritajiet tad-dwana tal-Istati Membri rigward il-klassifikazzjoni ta’ prodotti fin-Nomenklatura Magħquda, iżda li mhijiex skont dan ir-Regolament, tkun tista’, għal perjodu ta’ tliet xhur, tibqa’ tkun invokata mid-detentur, skont l-Artikolu 12(6) tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali Komunitarju (2).
            
         
               (5)
            
            
               Il-miżuri stipulati f’dan ir-Regolament tfasslu b’konformità mal-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti msemmija fil-kolonna (1) tat-tabella stipulata fl-Anness għandhom jiġu kklassifikati fi ħdan in-Nomenklatura Magħquda taħt il-kodiċi NM indikata fil-kolonna (2) ta’ dik it-tabella.
   Artikolu 2
   L-informazzjoni tariffarja vinkolanti maħruġa mill-awtoritajiet doganali tal-Istati Membri, li ma tikkonformax ma’ dan ir-Regolament, tista’ tibqa’ tiġi invokata għal perjodu ta’ tliet xhur skont l-Artikolu 12(6) tar-Regolament (KEE) Nru 2913/92.
   Artikolu 3
   Dan ir-Regolament għandu jidħol fis-seħħ fl-għoxrin ġurnata wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-30 ta’ Marzu 2011.
      
         
            Għall-Kummissjoni, f’isem il-President,
         
         Algirdas ŠEMETA
         
            Membru tal-Kummissjoni
         
      
   
   
      (1)  ĠU L 256, 7.9.1987, p. 1.
   
      (2)  ĠU L 302, 19.10.1992, p. 1.
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Magna elettromekkanika (l-hekk imsejħa “pjattaforma li tivvibra”), li tikkonsisti fi pjattaforma tal-azzar u kolonna ċentrali attrezzata b’manku u b’pannell tal-kontroll. Il-qisien tal-magna huma bejn wieħed u ieħor: 80 × 80 × 120 cm u tiżen 34 kg.
                  Il-pannell tal-kontroll għandu tastiera u buttuni li jibdew, jirrepetu jew jinterrompu l-programmi ta' taħriġ ikkodifikati.
                  Il-pjattaforma titħaddem b’mutur li jġiegħel il-pjattaforma titbandal min-naħa għall-oħra b’mod relattiv mal-kolonna ċentrali, li jirriproduċi movimenti li jixbah il-mixi mgħaġġel. Il-moviment ta' tbandil jiġi trażmess f’saqajn il-persuna bilwieqfa fuq il-pjattaforma (u wara aktar 'il fuq lejn il-muskoli) bi frekwenza ta' bejn 30 Hz u 50 Hz.
                  Il-magna taġixxi bħala stimolu għall-kontrazzjoni muskolari u tista' tintuża, pereżempju, għall-mediċina, għall-fiżjoterapija u għall-benesseri.
               
               
                  8479 89 97 
               
               
                  Il-klassifikazzjoni hi ddeterminata permezz tar-Regoli Ġenerali 1 u 6 għall-interpretazzjoni tan-Nomenklatura Magħquda u tal-kitba fil-kodiċi NM 8479 , 8479 89  u 8479 89 97 .
                  Il-klassifikazzjoni bħala apparat ta’ terapija mekkanika taħt l-intestatura 9019  hi eskluża minħabba li l-magna ma tintużax għat-trattament ta’ ġogi jew muskoli taħt superviżjoni medika (Ara wkoll in-Noti ta’ Spjegazzjoni tas-Sistema Armonizzata (HSEN) għall-intestatura 9019 , (I)).
                  Il-klassifikazzjoni bħala apparat tal-massaġġi taħt l-intestatura 9019  hi eskluża wkoll minħabba li l-iskop ewlieni tal-magna hu li tistimola l-muskoli kollha tal-ġisem b’tali mod li jinġibdu b’mod naturali. (Ara wkoll il-HSEN għall-intestatura 9019 , (II)).
                  Il-klassifikazzjoni bħala oġġetti jew tagħmir għal eżerċizzju fiżiku ġenerali taħt l-intestatura 9506  hi eskluża minħabba li l-magna mhix maħsuba għall-eżerċizzju fiżiku. (Ara wkoll il-HSEN għall-intestatura 9506 ).
                  Minħabba li l-magna taġixxi bħala stimolu għall-muskoli b’mezzi mekkaniċi, trid tiġi kklassifikata taħt il-kodiċi NM 8479 89 97  bħala magna jew apparat mekkaniku li għandha funzjonijiet individwali, mhux speċifikati jew inklużi x’imkien ieħor.